SET ปิดเช้าบวก 5 จุด รับแรงหนุนหุ้นพลังงาน-ยอดติดเชื้อโควิดต่ำหมื่น
SET ปิดเช้าบวก 5 จุด รับแรงหนุนจากหุ้นกลุ่มพลังงานหลังราคาน้ำมันปรับขึ้น อีกทั้งยอดผู้ติดเชื้อโควิดรายใหม่ต่ำกว่าหมื่นราย บ่ายนี้คาดตลาดฯแกว่งทั้งบวก-ลบ ให้แนวรับ 1,615 แนวต้าน 1,630 จุด
28 ก.ย. 2564

นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยเช้านี้ปรับตัวขึ้น ได้แรงหนุนจากหุ้นในกลุ่มพลังงาน หลังราคาน้ำมันปรับตัวขึ้นจากปัจจัยความต้องการและอุปทานที่ไม่สมดุล โดยราคาน้ำมัน Brent ได้ขึ้นมาใกล้ระดับ 80 เหรียญฯต่อบาร์เรลตอบรับสหรัฐฯจะเปิดเสรีการบินในเดือนพ.ย. และปัจจัยในประเทศ ภาครัฐลดการกักตัวผู้เดินทางมาจากต่างประเทศที่ฉีดวัคซีนครบ 2 โดสแล้ว
ด้านตลาดบ้านเราวันนี้ได้แรงหนุนจากจำนวนผู้ติดเชื้อโควิด-19 ลดลงมาต่ำกว่าระดับหมื่นรายต่อวัน แต่ยังต้องติดตามการประชุมคณะกรรมการนโยบายการเงิน (กนง.) วันที่ 29 ก.ย.นี้ ตลาดฯคาดว่าจะคงอัตราดอกเบี้ยนโยบายไว้ก่อน ส่วนนอกประเทศวันนี้ให้ติดตามนายเจอโรม พาวเวล ประธานธนาคารกลางสหรัฐฯ (เฟด) และนางเจเน็ต เยลเลน รมว.คลังสหรัฐ แถลงต่อสภาคองเกรสในคืนนี้ จับตาทิศทางอัตราเงินเฟ้อหลังจากราคาน้ำมันปรับขึ้นกดดันเงินเฟ้อให้สูงขึ้น
สำหรับแนวโน้มการลงทุนในช่วงบ่ายนี้ นายศราวุธ กล่าวว่า ตลาดฯคงจะแกว่งทั้งในแดนบวก-ลบ พร้อมให้แนวรับ 1,615 จุด ส่วนแนวต้าน 1,630 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 3,721.98 ล้านบาท ปิดที่ 133.50 บาท ลดลง 1.50 บาท
PTTGC มูลค่าการซื้อขาย 3,248.32 ล้านบาท ปิดที่ 63.50 บาท เพิ่มขึ้น 1.75 บาท
PTTEP มูลค่าการซื้อขาย 2,482.34 ล้านบาท ปิดที่ 119.50 บาท เพิ่มขึ้น 2.50 บาท
PTT มูลค่าการซื้อขาย 2,203.82 ล้านบาท ปิดที่ 40.75 บาท เพิ่มขึ้น 0.25 บาท
SCB มูลค่าการซื้อขาย 1,938.08 ล้านบาท ปิดที่ 126.00 บาท ลดลง 2.00 บาท
 
 